El Ple de Burjassot aprova una moció per a adoptar mesures en favor de les persones celíaques
2025-07-24

En el Ple Municipal, que va celebrar la seua sessió corresponent al mes febrer dimarts passat dia 23, va quedar aprovada per unanimitat de tots els grups polítics una moció presentada pel grup municipal Ciudadanos, amb la qual van quedar contemplades per a la seua execució en el municipi una sèrie de mesures de benestar social i igualtat per a les persones celíaques.

La celiaquia, tal com queda descrita en la moció, és una malaltia que es produeix a causa de la intolerància al gluten, que es troba principalment en el blat i en altres cereals i que cada vegada afecta a un major nombre de persones a tot el món. La malaltia celíaca produeix una inflamació en l’intestí prim i danys en el seu revestiment, la qual cosa impedeix l’absorció de components importants dels aliments.

La moció aprovada explica totes les complicacions que pateixen les persones celíaques, tant a nivell clínic com a nivell social, i és per açò que, entre els acords aprovats en el text, es contempla “declarar el suport de l’Ajuntament de Burjassot als malalts celíacs, familiars i associacions relacionades; defensar i contribuir al benestar dels malalts celíacs, afavorir el desenvolupament d’activitats que impulsen les relacions socials i la inclusió dels malalts celíacs i dels seus familiars en la societat local, fins i tot impulsades pel mateix Ajuntament, com la celebració del Dia Nacional del Celíac, cada 27 de maig”, entre altres acords.